የድምፃዊ ሃጫሉ ሁንዴሳ ግድያ በህዝቦች መካከል  እልቂት ለመፍጠር ያለመ ነበር
ከሰሞኑ የድምፃዊ ሃጫሉ ሁንዴሳ ግድያን ተከትሎ በአዲስ አበባ ከተማና በኦሮሚያ ክልሎች የተከሰተው ግርግር አሳዛኝና አሳፋሪ እንደሆነ ብዙዎች ይናገራሉ። ድርጊቱ ለዘመናት አብረው በኖሩ ህዝቦች መካከል ጥርጣሬና አለመግባባት በመፍጠር በአገሪቷ የመጣውን ለውጥ ለመቀልበስ የታሰበ እንደሆነም ይነገራል። በርካታ የፖለቲካ ፓርቲዎችም ድርጊቱን በማውገዝ በጉዳዩ ላይ ሃሳባቸውን በመገናኛ ብዙሃን ሲያንሸራሽሩ ተደምጠዋል።አዲስ ዘመን ጋዜጣ ያነጋገራቸው በአማራ የህዝብ ንቅናቄ አብን የህዝብ ግንኙነት ኃላፊ አቶ ጣሂር መሐመድ እንደገለፁት፤ የድምፃዊ ሃጫሉ ሁንዴሳ ግድያን ተከትሎ የነበሩት እንቅስቃሴዎች በህዝቦች መካከል ጥርጣሬና አለመግባባት እንዲሁም እልቂት እንዲፈጠር ታስቦ የተቀነባበረ ነው። ይህን እኩይ ተግባር ለመፈፀም ዝግጁ የነበሩ አካላት እንዳሉም ማሳያዎች ነበሩ ብለዋል። ለዚህም መንግስት በአሁኑ ወቅት ለህዝብ እያደረሳቸው ያሉ መረጃዎች በተለይም ድምፃዊው ከ OMN የቴሌቪዥን ጣቢያ ጋር ያደረገው ቃለ ምልልስ ሲታይ ታቅዶ የተደረገ ለመሆኑ አንዱ ማሳያ ነው። የሚሉት አቶ ጣሂር፤ አርቲስቱ ታዋቂና በህዝቡ ያለውን ተወዳጅነት ተጠቅመው ህዝባዊ ግጭቶችን ለመፍጠር ተጠንቶ የተደረገ ለመሆኑ ሂደቶቹ ምስክሮች ናቸው ይላሉ።አቶ ጣሂር አያይዘውም የአማራ ንቅናቄ አብን በወቅቱ ለአርቲስት ሃጫሉ ሁንዴሳ ግድያ ባለቤት ሰጥተው ጉዳዩን ሲያንሸራሽሩ የነበሩ ሚዲያዎችን ታዝቧል። በመሆኑም ጉዳዩ ወዳልተፈለገ ቀውስ ይገባልና መንግስት ጥንቃቄ ያድርግ የሚል መልዕክት ያስተላለፈ መሆኑን አስታውሰዋል። ነገር ግን መንግስት ጥንቃቄ ባለማድረጉና ፈጥኖ እርምጃ ባለመውሰዱ እንደተፈራውም ክቡር በሆነው የሰዎች ህይወት እና ንብረት ላይ ከፍተኛ እልቂትና ውድመት የደረሰ መሆኑን ተናግረዋል። ለብጥብጡ የተመረጠው ድምፃዊ
ሃጫሉ ሁንዴሳ መሆኑ
ባይታወቅም እንዲህ አይነት
የጥፋት አዝማሚያዎች ነበሩ።
በተለይም በኦሮሚያና ደቡብ
ክልል ያሉ ለጥፋት
የተመረጡ ህዝቦች እንዳሉ
ይታወቃል። የሚሉት አቶ
ጣሂር፤ ለውጡ ከመጣበት ካለፉት ሁለት ዓመታት ወደዚህ በፅንፈኛው ኃይል “ይሄ የእኔ ክልል ነው፤ ከክልሌ ውጣልኝ” የሚል አይነት አዝማሚያዎችን እንደ ማስፈራሪያ ተይዘው ይንፀባረቁ እንደነበር አስታውሰዋል። ስለዚህ አንድ ነገር በተከሰተ ቁጥር ሰለባ የሚሆኑ ህዝቦች እንዳሉ ይታወቃል። በተለይም የአማራ ህዝብ ተጎጂ የሚሆንበት አዝማሚያ በመኖሩ መንግስት ቅድመ ማስጠንቀቂያና ልዩ ጥበቃ ሊያደርግ እንደሚገባ ለብልፅግና ፓርቲና ለመንግስት የሥራ አመራሮች ይገልፁ እንደነበር አቶ ጣሂር ተናግረዋል። ቢዘገይም አልቀርም እንደሚባለው
ነውና አሁን ላይ
መንግስት ቢዘገይም እየወሰደ
ያለው እርምጃ ተጠናክሮ
መቀጠል አለበት። ያሉት
አቶ ጣሂር፤ አሁን
የደረሰው ጥፋት ከዚህ በፊት በተፈጠሩ ችግሮች ላይ ተጠያቂ መሆን የነበረባቸው ሰዎች ተጠያቂ ባለመሆናቸው የደረሰ ነው ይላሉ። ለአብነትም የኦሮሚያ ክልላዊ መንግስት በተደጋጋሚ እንደ ሀገር መከላከያ ሠራዊት በብዙ መጠን ሲያስመርቃቸው የነበሩ የልዩ ሃይል አባላት ያሉበት ሊታወቅ ይገባል። ምናልባትም ለዚህ ጉዳይ ተባባሪ ሆነው ህዝባችንን ለከፍተኛ እልቂትና ውድመት ዳርገውት ከሆነም መጣራት እንዳለበት አመልክተዋል።መንግስት ፈጥኖ እርምጃ
መውሰድ እንደነበረበትና የዘገየ
መሆኑን የገለፁት አቶ
ጣሂር፤ በሰው ደም
ላይ የሚደረግ ትዕግስትና
ሆደ ሰፊነት የለም።
መቀጠልም የለበትም ብለዋል።
የሰዎች ሕይወት እየጠፋ
ንብረት እየወደመ ሆደ
ሰፊ እንሁን ማለት
የማያዋጣ ነው። እስካሁንም የተጓዝንበት መንገድ የስጋት እንደመሆኑ ለቀጣይም ይህ መንገድ አገር እንደ አገር እንዲቀጥል አያስያደርግምና መንግስት በተጠናከረ መንገድ አጥፊዎች ላይ የማያዳግም እርምጃ መውሰድ አለበት ሲሉም አሳስበዋል።እንደ አንድ ዜጋም ሆነ እንደ ፖለቲካ መሪ በአገሪቷ የተረጋጋ ሁኔታ እንዲኖር እፈለጋለሁ። የሚሉት ፕሮፌሰር በየነ ጴጥሮስ በበኩላቸው፤ በአገሪቷ ያሉ ህዝቦች ለበርካታ ዘመናት በጋራ ተከባብረው የኖሩ ህዝቦች መሆናቸውን አስታውሰው ነገር ግን እንደዚህ አይነት የደፈረሰና ፅንፍ የወጣ ጉዳይ እስከዛሬ አልገጠመንም ይላሉ። ጥፋቱ ከማሳዘንም አልፎ በጣም የሚያሳፍር ነው። ግለሰብን አጥፍቶ ድራማ ለመስራት የተደረገ አጀንዳ ከሆነም ኋላቀር አካሄድ ነው ሲሉ ገልፀዋል።ያለንበት ዘመን 21ኛው ከፍለ ዘመን እንደመሆኑ ኋላቀር የሆነ የፖለቲካ ጨዋታ የምንጫወትበት የአስተዳደር ዘመን አይደለም። ያሉት ፕሮፌሰር በየነ ጴጥሮስ፤ በዚህ ወቅት መጫወት ያለብን ሰላማዊና ሰላማዊ ብቻ የሆኑ ሃሳቦችን በማንሸራሸር እንደሆነም ተናግረዋል። ነገር ግን ታዋቂ ግለሰብን ገድሎ በሚፈጠር ረብሻ መንግስት መገልበጥና ስልጣን ለመያዝ የሚያስቡ ካሉ እጅግ ኋላ የቀረ አስተሳሰብ ከመሆኑም በላይ አዋጭ አለመሆኑ አብራርተዋል።ይሁንና ማንም ሆነ ማን በጥፋት ከተጠረጠረ መንግስት በተገቢው አካል መርምሮ ነፃ የሆነውን በነፃነቱ ማስተናገድ አለበት። ጥፋተኛውን ደግሞ ለፍትህ አካል ማቅረብ አንድ መንግስት ካለበት አገር የሚጠበቅ ነው። ድምፃዊ ሃጫሉ ሁንዴሳ ከሞተ በኋላ መንግስት እያደረገ ባለው ክትትል የተያዙ ተጠርጣሪዎች አሉ። ይህ መሰረታዊና ተገቢ ተግባር ነው። ይሁንና በመንጋ ወጥቶ የሀገር ሀብትና ንብረት እያጠፋ ያለው ወጣት ነገሮችን አዙሮ ማየት የሚችል አይመስልም። “ነገርን ከስሩ ውሃን ከጥሩ” እንደሚባለው መንግስት በሽታቸውን አውቆ ማከም እንዲችል ችግሩን ከሥሩ ማጥራት አለበት። በደቦ ወጥቶ በሰው ሕይወትና ንብረት ላይ ጉዳት የሚያደርሱ ወጣቶችን ማን ለምን ዓላማ እንደሚያሰማራቸው ከሥሩ ማጥራትና ተገቢውን እርምጃ መውሰድ ተገቢ ነው ሲሉም አሳስበዋል።አዲስ ዘመን ሐምሌ 9/2012 ፍሬህይወት አወቀ